ສຫລ ສົ່ງສານອວຍພອນ ເນື່ອງໃນໂອກາດ ວັນຂຶ້ນປີໃໝ່ລາວ
ພວກເຮົາຂໍອວຍໄຊໃຫ້ພອນ ມາຍັງປະຊາຊົນລາວທຸກຖ້ວນໜ້າ ຈົ່ງມີແຕ່ຄວາມເບີກບານມ່ວນຊື່ນ ມີສຸຂະພາບແຂງແຮງ ແລະຄວາມວັດທະນາຖາວອນ ໃນໂອກາດວັນຂຶ້ນປີໃໝ່ນີ້! ສະບາຍດີປີໃໝ່ລາວ.
ກະຊວງການຕ່າງປະເທດສະຫະລັດ ສົ່ງສານອວຍພອນວັນຂຶ້ນປີໃໝ່ ມາຍັງປະຊາຊົນ ແລະລັດຖະບານລາວ ສານອວຍພອນກ່າວວ່າ ໃນນາມຜູ້ຕາງໜ້າໃຫ້ແກ່ລັດຖະບານສະຫະລັດອາເມຣິກາ ຂ້າພະເຈົ້າຂໍອວຍໄຊໃຫ້ພອນ ມາຍັງປະຊາຊົນລາວທຸກຖ້ວນໜ້າ ຈົ່ງມີແຕ່ຄວາມເບີກບານມ່ວນຊື່ນ ແລະສັນຕິສຸກ ເນື່ອງໃນໂອກາດການສະເຫຼີມສະຫຼອງວັນຂຶ້ນປີໃໝ່ລາວ ໃນວັນທີ 13 ເມສານີ້ ປະເທດຂອງພວກເຮົາທັງສອງ ໄດ້ເບີກບານຊົມຊື່ນກັບມິດຕະພາບອັນເລິກເຊິ່ງ ແລະກວມລວມຮອບດ້ານ ມາໄດ້ຫຼາຍໆປີແລ້ວ ພວກເຮົາກຳລັງປະເຊີນໜ້າກັບຊ່ວງເວລາແຫ່ງການທ້າທາຍ ໃນຂະນະທີ່ປະເທດຂອງພວກເຮົາທັງສອງ ແລະໂລກມະນຸດ ພວມຕໍ່ສູ້ກັບໂຣກລະບາດຮ້າຍແຮງຢູ່ໃນເວລານີ້ ການເປັນຄູ່ຮ່ວມງານຂອງພວກເຮົາ ໄດ້ໃຫ້ໂອກາດແກ່ພວກເຮົາ ສາມາດປັບຕົວໃນການຮັບມືກັບວິກິດການສາທາລະນະສຸກຂອງໂລກ ທີ່ເກີດຈາກໂຄວິດ-19 ພວກເຮົາມີຄວາມຍິນດີ ທີ່ໄດ້ໃຫ້ການຊ່ວຍເຫຼືອແກ່ປະເທດລາວໃນຂະນະທີ່ລາວພວມດຳເນີນງານ ເພື່ອຄວບຄຸມການແຜ່ລະບາດຂອງໂຄວິດ-19 ແລະພວກເຮົາຈະສືບຕໍ່ໃນຄວາມພະຍາຍາມເຫຼົ່ານີ້ ການຮ່ວມມືຂອງພວກເຮົາໃນເລື້ອງໂຄວິດ-19 ແມ່ນອີງຕາມຄວາມພະຍາຍາມທີ່ເຄີຍໄດ້ເຮັດຮ່ວມກັນມາຫຼາຍຟ້າຫຼາຍປີໃນດ້ານສາທາລະນະສຸກ ແລະພວກນັກຊ່ຽວຊານຂອງພວກເຮົາ ຍັງສືບຕໍ່ເຮັດວຽກ ໃນທຸກໆມື້ ການຮ່ວມມືດັ່ງກ່າວ ແມ່ນເປັນພຽງນຶ່ງ ໃນການຮ່ວມມືແບບກວມລວມຂອງພວກເຮົາ ຊຶ່ງຮວມທັງ ການຮ່ວມມືໃນດ້ານ ການປະຕິບັດກົດໝາຍ ທຸລະກິດແລະການຄ້າ ດ້ານການສຶກສາ ດ້ານໂພຊະນາການ ແລະອີກຫຼາຍໆຂົງເຂດວຽກງານ ສຳລັບໃນອະນາຄົດຂ້າງໜ້ານີ້ ພວກເຮົາຂໍຢືນຢັນອີກເທື່ອນຶ່ງ ຕໍ່ຄວາມໝາຍໝັ້ນຂອງພວກເຮົາ ໃນການເປັນຄູ່ຮ່ວມງານແບບກວມລວມ ລະຫວ່າງສະຫະລັດ ກັບລາວ ແລະເຮັດວຽກຮ່ວມກັນ ເພື່ອໃຫ້ມິດຕະພາບ ຂອງພວກເຮົາ ເລິກເຊິ່ງກວ່າເກົ່າ ແລະໃຫ້ມີຄວາມອຸດົມຮັ່ງມີແລະຢູ່ດີກິນດີຕື່ມຂຶ້ນສຳລັບປະຊາຊົນຂອງພວກ ເຮົາ ແລະໃນເຂດອິນໂດປາຊີຟິກນຳດ້ວຍ ສານອວຍພອນສະຫຼຸບວ່າ ພວກເຮົາຂໍອວຍໄຊໃຫ້ພອນມາຍັງປະຊາຊົນລາວທຸກ ຖ້ວນໜ້າຈົ່ງມີແຕ່ຄວາມເບີກບານມ່ວນຊື່ນ ມີສຸຂະພາບແຂງແຮງແລະຄວາມວັດທະນາຖາວອນ ໃນໂອກາດວັນຂຶ້ນປີໃໝ່ນີ້! ສະບາຍດີປີໃໝ່ລາວ